Sekuriteitswag tydens sakeroof doodgeskietArgieffoto ŉ Sekuriteitswag is Maandag tydens ŉ sakeroof by Vlakplaas, Tarlton, in Gauteng doodgeskiet. Volgens konst. Carmen Hendricks, woordvoerder van die polisie, het polisielede omstreeks 09:00 ŉ oproep ontvang oor ŉ sakeroof wat by ŉ drankwinkel en supermark in Tarlton plaasvind. Een van die eienaars van die onderskeie ondernemings het die polisie in kennis gestel dat 14 gewapende rowers die supermark beroof terwyl agt gewapende rowers op die drankwinkel toegeslaan het. Dié rowers het ŉ winkeltrollie by hulle gehad en daarop aangedring dat die winkel se kluis in die winkeltrollie gelaai moet word terwyl van die rowers by die deur wag gehou het. Hendricks sê dat een van die werknemers in die drankwinkel daarin kon slaag om die paniekknoppie te druk toe die rowers in ŉ vertrek waar die kluis staan, doenig was. “Binne oomblikke het hulle geweerskote buite gehoor en die verdagtes het vorentoe [in die winkel] gehardloop. Hulle het sigarette, drank, twee van die werknemers se selfone en kontant gevat,” sê Hendricks. Veiligheidswagte van ŉ plaaslike sekuriteitsmaatskappy het op dié stadium opgedaag waarna die verdagtes buite die drankwinkel op hulle losgebrand het. Dit is toe dat die sekuriteitswag raakgeskiet is. Volgens Hendricks het die verdagtes in ŉ blou Audi-sedan en wit Toyota Hilux op die vlug geslaan. By die polisie se aankoms op die toneel is hulle deur paramedici ingelig dat die sekuriteitswag op die toneel aan sy beserings beswyk het. Die werknemers en kliënte in die onderskeie winkels is nie in die voorval beseer nie.